**EL COS HUMÀ I L’EXERCICI FÍSIC**

**AIXÒ ÉS EL BÀSIC**

**Com funciona el cos humà?**

El cos humà funciona gràcies a l’actuació d’una sèrie d’aparells i sistemes. Alhora, aquests són compostos d’òrgans diversos que treballen de manera coordinada per portar a terme totes les seves funcions. D’entre elles, el moviment és la que li permet relacionar-se amb les altres persones i actuar en l’entorn que l’envolta.

**Què és l’exercici físic?**

És qualsevol activitat física en què l’organisme humà fa moviments de major intensitat i esforç que els considerats normals. Podem trobar infinitat d’exemples d’exercici físic: la natació, el judo, l’aeròbic, la bicicleta tot terreny, el patinatge, l’atletisme, el ball, etc. Tots ells ens permeten divertir-nos, ocupar el nostre lleure i, en fer funcionar l’organisme, influeixen de manera beneficiosa en la nostra salut.

**EL COS HUMÀ I L’EXERCICI FÍSIC**

Estudiar diàriament i aprendre a administrar el temps de lleure: aquesta pot ser la imatge habitual en la vida de qualsevol noi i noia de la teva edat. Estudiar, si bé ha de ser la teva ocupació principal, suposa moltes hores de vida sedentària, en què el moviment és molt restringit.

Per això és fonamental que posis en moviment tot el teu organisme per intentar compensar aquestes hores de feina. El cos humà necessita l’exercici físic. El cor, de bategar durant molta estona a 60 o 80 pulsacions per minut, passarà fins a les 150, 170, 180 i fins i tot més. Qualsevol exercici físic suposarà activar, amb tot el seu potencial, el teu organisme.


Aquest tema t’ajudarà a conèixer com, gràcies a l’acció dels nostres músculs, es produeix el moviment. I per què, a tal fi, cal l’aportació d’oxigen i d’aliments. A més, podràs entendre com tot plegat és coordinat i regulat per altres aparells i sistemes del nostre cos. Si practicar exercici és fonamental, conèixer el seu funcionament t’ajudarà a formar-te com a bon esportista i també com a persona.

**QUI PRODUEIX EL MOVIMENT?**

**L’APARELL LOCOMOTOR**


FUNCIÓ

Actua com a suport o estructura del cos humà i produeix el seu moviment. Aquest és possible gràcies a l’acció dels nostres músculs, els quals, en contraure’s (escurçar-se) i relaxar-se (allargar-se), mobilitzen els ossos a què es troben units.




COMPONENTS BÀSICS

* L’esquelet. Format pels ossos i les articulacions.





Tipus d’ossos:

* + Llargs: s’empren com a palanques òssies (fèmur) o serveixen de protecció (costelles).
  + Curts: formen part d’estructures complexes (ossos del canell) o, també, poden servir de protecció d’alguns òrgans més delicats (cas de les vèrtebres).
  + Plans: s’encarreguen de protegir òrgans vitals (ossos del crani o de la pèlvis).




Tipus d’articulacions:

* + Mòbils: amb mobilitat completa (espatlla, genoll, maluc).
  + Semimòbils: amb moviment limitat (vèrtebres).
  + Fixes: sense moviment (articulacions del crani).




* Els músculs



Tipus de músculs:

* + Llisos: amb la seva contracció i relaxació possibiliten el moviment de les vísceres (estómac, intestí, artèries...).
  + Estriats: conformen la musculatura de l’esquelet. En contraure’s i relaxar-se provoquen el seu moviment.
  + Múscul cardíac: forma el cor. La seva contracció i relaxació bombeja la sang per tot l’aparell circulatori.



**COM CAPTEM ELS NUTRIENTS I L’OXIGEN?**


**L’APARELL DIGESTIU**

FUNCIÓ

És l’encarregat de possibilitar l’entrada d’aliments, de processar-los, d’absorbir els nutrients essencials i d’eliminar els productes de rebuig.

COMPONENTS BÀSICS

* La boca: via d’entrada dels aliments. En el seu interior hi ha les dents, que desfan i trituren els aliments per poder empassar-los.
* L’esòfag: conducte per on es transporten aquests aliments cap a l’interior.
* L’estómac: s’encarrega de dissoldre’ls i processar-los perquè puguin ser aprofitats posteriorment. En aquest procés col·laboren els diversos sucs gàstrics, que s’encarreguen de la síntesi dels aliments.
* Els intestins gros i prim: la seva funció és extraure els nutrients bàsics dels aliments. A l’intestí prim es produeix l’absorció, procés mitjançant el qual els nutrients passen a la sang.
* El recte o anus: via de sortida dels residus no aprofitables cap a l’exterior.
* Glàndules annexes: el fetge, que s’encarrega d’elaborar la bilis, substància que ajuda la dissolució o emulsió dels greixos i l’eliminació de toxines de la sang, i el pàncrees, que segrega els sucs pancreàtics, que ajuden a filtrar els aliments en els intestins.




**L’APARELL RESPIRATORI**

FUNCIÓ

Introdueix l’aire de l’exterior a l’interior de l’organisme per absorbir l’oxigen que porta i cedir-li el CO2 per a la seva eliminació.


COMPONENTS BÀSICS

* Les vies respiratòries: orificis per on s’introdueix i s’expulsa l’aire. Són, per aquest ordre, la boca i fosses nasals, la faringe, la laringe, la tràquea, els bronquis i els bronquíols.
* Els pulmons: cavitats on s’alberga l’aire en el nostre interior i on es produeix l’intercanvi de gasos. Són formats per multitud d’alvèols pulmonars, que són unes bossetes minúscules on s’allotja l’aire. Fins a ells arriben els capil·lars sanguinis per fer possible l’intercanvi de gasos esmentat.



COM FUNCIONA L’APARELL RESPIRATORI?

Hi ha una sèrie de músculs respiratoris, el principal dels quals és el diafragma, la contracció del qual “amplia” el volum de la caixa toràcica. Així, es crea una disminució de pressió que fa que l’aire entri als pulmons. A dins, l’aire penetra en els alvèols pulmonars (ventilació pulmonar) i es produeix l’intercanvi d’O2 i CO2 amb els capil·lars de l’aparell cardiovascular.



**QUI TRANSPORTA ELS NUTRIENTS I L’OXIGEN?**


**L’APARELL CARDIOVASCULAR**

FUNCIÓ

Transporta els nutrients i l’oxigen als músculs i a tots els altres teixits del cos humà a través de la sang. També el CO2 de tots els teixits per enviar-lo als alvèols pulmonars des d’on serà expulsat posteriorment.

COMPONENTS BÀSICS

* El cor: bombeja la sang amb la potència suficient per repartir-la per tot l’organisme.
* L’aparell circulatori: conjunt de vasos sanguinis pels que circula la sang. Poden ser:
  + Artèries i arterioles: porten la sang a tots els teixits corporals.
  + Capil·lars: difonen la sang pels teixits, tot aportant nutrients i O2 a les cèl·lules i recollint CO2.
  + Vènules i venes: recullen la sang de tots els teixits i la retornen al cor.




COM ÉS EL COR

El cor és un múscul, de la mida del puny, que conté quatre cavitats: dues aurícules (cavitats superiors) i dos ventricles (cavitats inferiors). Cada aurícula es comunica amb el ventricle del mateix costat.

El cor realitza una sèrie de contraccions, anomenades sístoles, la finalitat de les quals és expulsar la sang; i unes dilatacions, anomenades diàstoles, mitjançant les quals n’absorbeix.

Quan ens comptem les pulsacions en fer exercici, estem contant les sístoles del nostre cor. Com deus recordar de cursos anteriors, les pulsacions les percebem fàcilment amb els dits tot posant-los damunt l’artèria caròtida o en la radial, o també posant-nos la mà damunt el pit.




**QUI ORDENA I REGULA EL MOVIMENT?**

**EL SISTEMA NERVIÓS**

FUNCIÓ

Envia les ordres necessàries per crear i coordinar el moviment. També activa tots els sistemes de l’organisme.


COMPONENTS BÀSICS




* Sistema nerviós vegetatiu: és l’encarregat de governar el funcionament dels òrgans corporals i de mantenir-ne les funcions (respiració, digestió, ritme cardíac i circulació...).
* Sistema nerviós de relació: possibilita les relacions amb l’exterior, com crear el moviment, percebre pels sentits (oïda, gusta, olfacte, vista i tacte) i notar les sensacions (calor, fred, dolor...).

És constituït per:

* + Sistema nerviós central. Format pel cervell, el cerebel, el tronc de l’encèfal i la medul·la espinal (allotjat en la columna vertebral).



* + Sistema nerviós perifèric. Constituït pels nervis que surten de la medul·la i que innerven tots els òrgans del cos, entre ells els músculs. Cada nervi s’estructura en multitud de cèl·lules nervioses anomenades neurones.



**SABIES QUE?**

* Les artèries no son artèries! Una artèria, com ja saps és un vas sanguini, significa en grec “conducte d’aire”. Aquest nom es deu a un savi grec que va viure 300 anys abans de Crist, anomenat Praxàgoras. Les batejà amb aquest nom perquè, en dissecar els cadàvers per estudiar-los, sempre trobava les artèries buides i, en canvi, les venes les trobava plenes de sang. D’aquesta manera va arribar a la conclusió que les artèries servien per conduir l’aire, quan, en realitat, estaven buides perquè el cor havia deixat d’impulsar la sang.
* L’aparell locomotor té 605 músculs i només per donar un pas quan caminem ja n’intervenen 100.
* El cervell pesa 1,5 quilograms i té entre 50.000 i 100.000 milions de cèl·lules. El nostre cos és recorregut per un 150.000 quilòmetres de nervis.
* Els glòbuls vermells de la sang, a causa de la seva “grandària”, es veuen obligats a passar en “fila índia” pels capil·lars sanguinis.
* Un os és sis vegades més fort que una barra de ferro del mateix pes.
* De mitjana, una persona té en el seu aparell circulatori uns 5 litres de sang.
* Una persona en repòs respira uns 5 litres d’aire per minut. Però quan practica exercici físic por arribar a respirar de 50 a 100 litres per minut.

LA CONDICIÓ FÍSICA I LA SALUT

**QUÈ ÉS LA CONDICIÓ FÍSICA?**

Moltes vegades, per l’esforç constant a què és sotmès en la vida diària, el nostre organisme es cansa. La capacitat que tenim per superar millor aquest cansament depèn de l’anomenada condició física.


Podem definir la condició física com l’estat físic en què ens trobem en cada moment. Una condició física bona permet a la persona poder desenvolupar el seu treball diari amb energia, eficàcia i sense patir un cansament excessiu. Per contra, un nivell deficient repercutirà negativament en la realització de les nostres activitats diàries.



**QUINS SÓN ELS SEUS COMPONENTS?**

Quan avaluem cadascuna de les qualitats d’una persona i les ajuntem totes, podem valorar el seu rendiment físic i la seva condició física.

* La resistència: s’avalua en quina mesura el cos humà és capaç d’aguantar esforços durant un període llarg de temps (caminant, corrent, nedant, anant amb bicicleta...). Perquè això sigui possible cal que l’aparell cardiovascular transporti als músculs el màxim O2 possible.
* La força: s’avalua en quina mesura el cos humà és capaç de vèncer càrregues i pesos (dent abdominals, aixecant pesos, portant càrregues...). Perquè això sigui possible cal que la musculatura corporal estigui prou desenvolupada i enfortida.
* La flexibilitat: s’avalua en quina mesura el cos humà pot realitzar tots els seus moviments en la seva màxima amplitud i extensió. Perquè això sigui possible cal que les articulacions es moguin de manera correcta i que els músculs s’estirin degudament.
* La velocitat: s’avalua en quina mesura el cos humà és capaç de realitzar moviments o desplaçar-se amb rapidesa. Per aconseguir-ho cal que el sistema nerviós sigui capaç d’enviar ordres per reaccionar tan ràpid com sigui possible.
* La coordinació, l’agilitat i l’equilibri: són les anomenades qualitats psicomotores.



**LA CONDICIÓ FÍSICA I LA SALUT**

Com pots observar, la condició física depèn del nivell de totes aquestes qualitats i elles, alhora, depenen de l’òptim funcionament i desenvolupament dels aparells i sistemes diversos del cos humà. Un bon corredor de fons disposa, per posar un exemple, d’uns aparells cardiovascular i respiratori molt eficients. Per descomptat, molt més desenvolupats que els d’una persona normal i corrent.

Per aquesta raó, la condició física va íntimament lligada a la salut de la persona. Podem assegurar que una bona condició física permet gaudir una bona salut i prevé malalties. Una condició física dolenta pot ser la causa d’una salut deficient i facilitar l’aparició de malalties. Una condició física dolenta pot ser la causa d’una salut deficient i facilitar l’aparició de malalties per un mal funcionament dels aparells i sistemes diversos del cos humà.



**QUINS FACTORS INCIDEIXEN EN LA CONDICIÓ FÍSICA I LA SALUT?**

La condició física i la salut no són estats permanents. Poden millorar si tenim un model de vida actiu, ordenat i amb hàbits saludables; o bé pot empitjorar si, per contra, el nostre model de vida és inadequat. Són diversos els factors que poden fer disminuir o augmentar la condició física i la salut. Fixa-t’hi bé:

**LES QUALITATS PSÍQUIQUES I SOCIALS**

Per augmentar la nostra condició física i la nostra salut és fonamental tenir una sèrie de qualitats personals. Adoptar hàbits nous i eliminar totalment aquells que perjudiques la nostra salut significa fer un pas endavant, i per aconseguir-ho són necessàries algunes qualitats psíquiques i socials. Vegem-ne algunes:

* Actitud positiva i confiança en les possibilitats pròpies, per millorar tant com sigui possible.



* Voluntat: aquesta qualitat és coneguda com el “múscul de l’esperit”, una mena de motor que fa funcionar la persona. Proposa’t projectes i metes concretes i emprèn-les amb decisió.



* Autodisciplina: exigeix-te complir les activitats i horaris que t’hagis proposat seguir.



* Amistat, companyonia: recorda que no estem sols, sinó que som éssers socials, que també necessitem els altres. Conrea l’amistat!



**L’EXERCICI FÍSIC**

La seva pràctica regular ens ajudarà a augmentar el nivell de les nostres qualitats físiques. Per això, és recomanable que l’exercici físic ocupi una part no menyspreable del lleure de la persona. Per contra, sabem que el sedentarisme és un model de vida que, en no fer treballar els sistemes i aparells de l’organisme d’una manera suficient, perjudica la condició física i la salut.



**EL DESCANS**

Tot treball, i per descomptat l’exercici físic, necessita el seu descans corresponent. El cos humà precisa un temps prudencial per recuperar-se dels esforços i restituir les seves funcions abans de començar una altra activitat. Però, compte! Cal no confondre descans amb sedentarisme.

Pel seu efecte reparador, és necessari respectar un horari mínim per al son, que, a la teva edat, ha de ser d’entre 8 i 9 hores.



**L’ALIMENTACIÓ**

L’alimentació és una funció vital per a l’organisme, que necessita ingerir els aliments per:

1.Obtenir energia i poder realitzar els moviments.

2.Poder construir i reparar els teixits diversos del cos humà.

3.Regular les funcions del cos humà (temperatura, metabolismes, etc.).

Per tant, és impossible que puguin donar-se una condició física i una salut bones sense una alimentació correcta. Dels aliments extraiem els anomenats nutrients essencials, bàsics per viure. Són els hidrats de carboni, les proteïnes, els greixos, l’aigua, les sals minerals, les vitamines i la fibra.

Perquè la teva alimentació sigui correcta, has d’intentar seguir les normes següents:

* Alimenta’t d’una manera variada, per garantir que obtens tots els nutrients essencials. Això significa que has de menjar “de tot” i no exclusivament allò que t’agrada més.
* Alimenta’t de manera equilibrada, sense que hi hagi un excés o un dèficit de qualsevol nutrient essencial; el dèficit de minerals o l’excés de greixos pot ocasionar-te problemes de salut.



* Fes sempre els cinc àpats diaris: el desdejuni, l’esmorzar, el dinar, el berenar i el sopar.




* Beu regularment. Una hidratació correcta és fonamental pel bon funcionament de l’organisme. Si a més practiques esport, és essencial beure aigua durant l’exercici i després de practicar-lo. Has de tenir en compte que la simple sensació de set ja pot ser un símptoma de deshidratació.



* Elimina la “pastisseria” dels esmorzars i menjars d’entre hores. No són aliments equilibrats a causa de la gran quantitat de greix que contenen. És més aconsellable menjar l’entrepà tradicional, que ens garanteix els nutrients essencials d’una manera equilibrada.
* Menja fruita sovint.



* Tingues cura de les dents. Les dents formen part de l’aparell digestiu i si no estan en bones condicions, són una font d’entrada de moltes bactèries que poden causar no només malalties sinó també lesions. Sabies que un esportista d’elit ha de tenir les dents perfectes? D’altra banda, hauràs sentit parlar d’una malaltia anomenada càries, que poc a poc va destruint les dents. Per evitar-la, has de raspallar-te-les després de cada àpat i evitar els aliments massa ensucrats (pastissos, caramels, etc.).




**L’EDAT**

Evidentment , la condició física va augmentant a mesura que la persona es va desenvolupant. A partir d’aquí, pot anar decreixent paral.lelament a l’envelliment, però aquesta disminució és més brusca en les persones sedentàries. Per posar-te un exemple, és normal trobar persones de més de 60 anys que corren mitges maratons i maratons senceres, la qual cosa, sens dubte, representaria un esforç impossible de realitzar per a molts nois i noies.



**LES CONDICIONS GENÈTIQUES**

Alguns aspectes que influeixen en la condició física i la salut poden heretar-se genèticament, per exemple el tipus de fibres musculars. Però has de pensar que el treball i la constància permeten millorar igualment les nostres qualitats.



**EL CONSUM DE DROGUES**

Et trobes en una edat de canvi. Vas coneixent moltes persones. Per a tu i per als teus companys és un moment interessant per la quantitat d’experiències noves que esteu acumulant. És probable que alguns dels teus amics i amigues hagin adquirit una sèrie d’hàbits, alguns dels quals poden afectar-los greument la salut. Precisament per això, és important que coneguis els perjudicis que poden comportar, perquè puguis adoptar una actitud crítica envers ells i actuar en conseqüència.



**EL TABAC**

L’hàbit del tabac és un dels més escampats avui en dia, malgrat les campanyes informatives sobre els seus efectes secundaris. La majoria de vegades es fuma simplement per adoptar una “actitud social” o per inèrcia, sense arribar a obtenir-ne cap sensació de benestar en absolut.

La “presumpta” relaxació que s’acostuma a esgrimir (segur que alguna vegada has sentit o has dit “fumo perquè quan estic nerviós em relaxa”) no és més que la necessitat de convèncer-se de que el tabac serveix per alguna cosa. Es converteix, per tant, en una sensació psíquica més que física.



Del que sí hauràs sentit parlar és de les seqüeles del tabac en l’organisme:

* *Aparell respiratori*: danya les mucoses que protegeixen les nostres vies respiratòries d’agents externs, amb la qual cosa és molt fàcil contraure infeccions. Destrueix els alvèols pulmonars i disminueix la capacitat respiratòria.
* *Sistema cardiovascular*: els compostos químics del tabac (nicotina, CO2, quitrà) perjudiquen les artèries destruint les parets i eliminant-ne l’elasticitat, amb la qual cosa el mateix cor es veu afectat. També limita l’intercanvi d’O2 i CO2 en els capil.lars. Tot plegat fa que la persona es cansi ràpidament en realitzar qualsevol esforç físic.
* Per últim, has de saber que hi ha una relació directa entre el consum de tabac i l’aparició de càncer.




Per totes aquestes raons, en els mateixos paquets de tabac t’adverteixen que fumar perjudica seriosament la salut. T’has aturat a pensar en tot això?

**LES BEGUDES ALCOHÒLIQUES**

L’alcohol és una altra de les drogues “acceptades socialment”. Si es consumeix moderadament, diverses begudes alcohòliques com el vi o la cervesa poden formar part d’una alimentació correcta. Però si es consumeix en excés, produeixen uns efectes molt destructius per al organisme. Ja saps que fins i tot és prohibit realitzar determinades activitats (conduir, per exemple) si s’ha consumit alcohol. Aquests són alguns dels molts efectes negatius:

* Afecta el sistema nerviós, “destrueix” milers de neurones, que no és possible regenerar, i produeix el deteriorament de l’activitat cerebral.
* Augmenta la pressió sanguínia, altera el ritme cardíac i produeix insuficiència cardíaca. Disminueix la quantitat de glòbuls vermells i de glòbuls blancs.
* El fetge es veu obligat a treballar “a ple rendiment” per eliminar l’alcohol. Per aconseguir-ho es va deteriorant progressivament, s’inflama i es destrueix sense possibilitat de regeneració (cirrosi hepàtica).
* Té una acció corrosiva sobre les mucoses de l’estómac i intestins, i causa gastritis i úlceres.
* Pèrdua de reflexos, disminució de la capacitat d’atenció de la persona i manca de coordinació, cosa que fa molt més perilloses les activitats, ja que hom actua de manera més confusa.
* Alteració de la consciència i de la conducta (agressivitat...).



**LES ALTRES DROGUES**

Hi ha molts tipus de drogues. Algunes persegueixen efectes estimulants i altres, tot el contrari, és a dir, sedants. Unes s’injecten o s’aspiren, i altres senzillament es fumen. Però en qualsevol cas, totes tenen una característica comuna: *malmeten tremendament* *l’organisme i produeixen la degeneració irreversible de molts teixits*. El seu consum perjudica tant a nivell mental com físic i fins i tot pot arribar a provocar la mort.

Hi ha suficients campanyes informatives dels perjudicis de les drogues i des d’aquí, l’única cosa que et demanem és que te les prenguis seriosament.

Aquestes drogues, a l’igual que el tabac i l’alcohol, produeixen una forta addicció física i mental de la qual és molt difícil alliberar-se. Per tot plegat, si algú t’ofereix la possibilitat de provar alguna droga, “*simplement digues no*”.



**SABIES QUE...?**

* La teva jornada escolar és llarga i dura. Per això, ignorar la importància de l’esmorzar és una equivocació, perquè és el moment en que l’organisme necessita energia. Un bon consell: “*esmorza com un rei, dina com un príncep i sopa com un pobre*”.
* Quan practiquis exercici, beu sovint. Pensa que la sensació de set apareix en el cos humà quan ja no és possible recuperar totalment les pèrdues d’aigua. Per això és molt important que un esportista no esperi a beure aigua quan tingui set, perquè aleshores ja és massa tard i el seu rendiment físic i la seva concentració disminuiran de manera notable.
* Calcula el 6% del teu pes. Doncs bé, la disminució d’aquest pes corporal en forma d’aigua (sudoració) podria provocar-te un risc de coma si fa molta calor i continuessis l’exercici. La teva vida correria perill.
* “A millor condició física, millor salut”, però a vegades això no és ben bé així. Existeix un límit en que un exercici abusiu pot anar contra la salut. És el cas de molts esportistes d’elit que pateixen lesions i patologies a causa de les nombroses competicions i llargs entrenaments que han de suportar durant anys. També és el cas de persones que van als gimnasos fins al punt de convertir-se en autèntics addictes i de patir alteracions de caràcter si durant unes dies no hi poden anar.
* La *vigorexia* és una malaltia en què una persona se sent absolutament descontenta amb el seu cos, perquè el veu dèbil i poc musculat, encara que en realitat no sigui així, sinó tot el contrari.

LA RESISTÈNCIA

**QUÈ ÉS LA RESISTÈNCIA?**

La resistència és la qualitat física que ens permet realitzar esforços de llarga durada, ja sigui en la pràctica d’un esport, o bé en la nostra vida diària. Així, si tenim una bona resistència, podrem jugar un partit del nostre esport predilecte sense esgotar-nos, realitzar una bona sessió de fúting, o fer un recorregut llarg amb bicicleta. A més, també podrem, per exemple, pujar les escales de casa sense cansar-nos, o aguantar millor una jornada de treball.



**QUINS TIPUS DE RESISTÈNCIA HI HA?**

* La resistència **aeròbica**: es treballa la resistència aeròbica quan l’exercici que practiquem és d’una intensitat moderada. L’oxigen arriba de manera suficient a la musculatura que estem treballant i podem realitzar l’esforç durant molta estona. La sensació de cansament que experimentem és petita. Exemples de resistència aeròbica són: anar corrent tranquil·lament, nedar de manera suau…



* La resistència **anaeròbica**: es treballa la resistència anaeròbica quan es realitza un esforç molt intens. La necessitat d’oxigen en la musculatura és molt elevada i no podem aportar-hi tot el que necessita. Així l’exercici resulta molt esgotador i ens és impossible practicar-lo durant molta estona. Una cursa de 400 m, relativament curta però molt intensa, n’és un bon exemple.



**QUINA ÉS LA QUE NOSALTRES HEM DE PRACTICAR?**

Ens interessa més practicar la resistència aeròbica, mitjançant treballs més llargs però més tranquils, ja que és la qualitat que desenvolupa el nostre sistema cardiovascular, oxigena la musculatura, etc.


**COM PODEM CONTROLAR LA INTENSITAT DE L’EXERCICI?**

Mitjançant el control de les pulsacions, és a dir. De la freqüència dels batecs del nostre cor.

Podem comptar-nos els pulsacions en diverses artèries: la radial, al costat intern del canell, o la caròtida, al costat del coll; també podem notar directament els batecs del cor posant-nos la mà damunt el pit.

**DURANT QUANTA ESTONA HEM DE COMPTAR-NOS LES PULSACIONS?**

Cal fer el càlcul de les que es produeixen en un minut, però com que en el transcurs d’un minut les pulsacions poden variar, es recomana comptar-les en períodes de temps més curts i després multiplicar i calcular-les per minut. Les pots comptar, per exemple, durant 15 segons i multiplicar per 4; o bé durant 6 segons i multiplicar-les per 10.



**QUINA RELACIÓ HI HA ENTRE LA RESISTÈNCIA…**


**I ELS APARELLS CARDIOVASCULARS I RESPIRATORI?**

La resistència és una qualitat basada en l’arribada d’oxigen a la nostra musculatura. Dos aparells (que ja has estudiat al tema 1) són els encarregats d’aconseguir-ho:


* L’**aparell respiratori**, la funció del qual és introduir en el nostre organisme l’aire, del qual captarem l’oxigen que necessitem per realitzar l’esforç. A més, s’encarrega d’expulsar a l’exterior el diòxid de carboni que es produeix en la combustió.
* L’**aparell cardiovascular**, que s’encarrega de distribuir la sang per tot el nostre cos. La sang, bombejada pel cor, recorre una xarxa extensa d’artèries i venes, i arriba a tots els indrets del nostre organisme.

**QUÈ PASSA EN L’EXERCICI?**


1. L’oxigen s’introdueix en el nostre organisme dissolt en l’aire, que entra per la boca i les fosses nasals i arriba fins als pulmons per les vies respiratòries.




1. En els alvèols pulmonars, que es troben rodejats de minúsculs **capil·lars sanguinis**, la sang capta l’oxigen.




1. Aquesta sang oxigenada es dirigeix cap al cor per les venes pulmonars i entra en **l’aurícula esquerra** (cavitat superior).



1. De l’aurícula, a través de la vàlvula **mitral,** la sang passa al **ventricle esquerre** (cavitat inferior). Quan aquest és ple, realitza una contracció forta (**sístole**) i la sang surt propulsada per l’artèria aorta. És el que coneixem com un batec del cor.



1. La sang circula per tota la xarxa arterial i es distribueix per tot el nostre cos, però sobretot, a les zones del cos que són més actives en l’exercici. Un exemple perquè ho entenguis més fàcilment: quan corres, si bé la sang es distribueix per tot el cos, a la musculatura de les cames n’hi va més quantitat.



1. Les artèries es van dividint de manera massiva fins als capil·lars sanguinis. En ells s’allibera l’oxigen de la sang i es recull el diòxid de carboni per ser eliminat. Fixa-t’hi bé:

* Si l’exercici és molt suau, l’oxigen arribarà a les fibres musculars en quantitat suficient i la persona realitzarà un esforç **aeròbic**.
* Si l’exercici és intens, encara que el sistema respiratori i cardiovascular enviïn tot l’oxigen possible, aquest serà insuficient per satisfer les necessitats de les fibres musculars. En aquest cas es tractarà d’un esforç **anaeròbic**.

1. Ja de retorn, el diòxid de carboni és transportat per la sang a través del sistema nerviós. La sang conflueix finalment en les venes caves, que la buiden a l’interior de **l’aurícula dreta** del cor.
2. De l’aurícula dreta passa al ventricle dret a través de la vàlvula tricúspide. Quan aquest és ple, impulsa la sang per les artèries pulmonars cap als pulmons.
3. De nou arriba la sang als alvèols pulmonars i en els seus capil·lars sanguinis s’allibera el diòxid de carboni i es capta l’oxigen, començant així un nou procés.


Has de tenir en compte que, a més de l’oxigen, la sang transporta els nutrients que s’extreuen de l’alimentació i que són necessaris per a la vida humana. Són recollits per l’aparell circulatori de l’intestí i distribuïts per la sang per tot l’organisme.

En el cas d’exercicis molt prolongats, com en una cursa ciclista o en una marató, els nutrients són necessaris per poder aguantar tot el recorregut. Per això s’instal.len els coneguts avituallaments, en què es garanteix aquesta aportació.

**DE LA RESISTÈNCIA AERÒBICA A L’ANAERÒBICA**

Vols saber quan realitzes un esforç aeròbic o un anaeròbic? Per començar has de saber que el pas d’un treball aeròbic a un d’anaeròbic és diferent per cada persona. Actualment els preparadors i els metges esportius usen mètodes molt sofisticats per calcular aquest canvi. Saber en quin moment es produeix és molt útil per programar un entrenament.

Generalment, el moment a partir del qual es comença a treballar anaeròbicament se situa entre el 70% i el 85% de la *Freqüència Cardíaca Màxima*. Aquesta zona s’anomena “**zona de canvi**”.



Quan vulguis entrenar la resistència aeròbica has d’assegurar-te que les pulsacions durant l’esforç no superin la zona de canvi. Si la teva freqüència cardíaca es troba just dins aquesta zona de canvi, has de saber que el teu organisme li comença a faltar l’oxigen i que, per tant, ja inicies un treball anaeròbic. Per contra, si vols treballar la **resistència anaeròbica**, has de treballar amb intensitat, de manera que les teves pulsacions superin la zona de canvi.

*VEIEM UN EXEMPLE PRÀCTIC*

La Freqüència Cardíaca Màxima pot calcular-se senzillament mitjançant la regla general de 220-*edat de la persona*. Per exemple, en una persona de 15 anys, la FCMàx. Se situaria aproximadament en 220 – 15 = **205** pulsacions per minut.

Si apliquem a aquest exemple la fórmula per calcular la zona de canvi, obtindríem el resultat següent:

Freqüència Cardíaca Màxima: 220 – 15 = 205

* El 70 % de 205 és aproximadament 143/144 pulsacions per minut.
* El 85 % de 205 és aproximadament 174/175 p/m.

Així doncs, l’esforç serà aeròbic per sota de 143/144 p/m. Se situarà en la zona de canvi

entre 144/174 p/m aproximadament. L’esforç será anaeròbic per damunt de 175 p/m.

**QUINS BENEFICIS ENS APORTA EL SEU ENTRENAMENT?**

Suposant que fessis regularment un treball de resistència (com per exemple anar a nedar

tres dies a la setmana durant tot un curs), milloraries molt la teva capacitat per suportar


la fatiga.

Però a què es deguda aquesta millora? Per què ara aconsegueixes nedar més metres i, a


més, cansar-te menys? Doncs perquè en el teu cos s’han produït una sèrie de canvis.

Heu-ne aquí alguns:

1. Un **augment del nombre de glòbuls vermells** de la sang, que són els encarregats de transportar l’oxigen.




1. **Augment de la mida del cor**: d’una banda augmenta la seva capacitat interna i d’altra el gruix de les parets.



1. Augment de la **xarxa de capil·lars** de l’aparell circulatori.



1. Augment de la **capacitat respiratòria** (la capacitat dels teus pulmons i de transportar l’aire per les vies respiratòries).



1. Finalment, pensa que la resistència aeròbica és una qualitat que t’ajuda a mantenir el pes ideal.



**COM PODEM MILLORAR LA RESISTÈNCIA?**

A continuació, et proposem els mètodes més habituals per millorar la resistència. Has de tenir en compte que poden realitzar-se sobre la base de dos sistemes diferents d’entrenament:

**1. SENSE PAUSA DE RECUPERACIÓ**

Es tractarà aleshores d’un **sistema continu**. L’exercici s’hi realitza d’una manera contínua, sense interrupció ni pauses. Els mètodes bàsics per millorar la resistència de manera contínua són:

* La **marxa.** És un mètode adient per a persones amb molt poca condició física o per a principiants.




* La **cursa contínua (fúting, jogging).** Es tracta de córrer durant una bona estona sense aturar-nos. El més normal és mantenir un ritme moderat, per treballar de manera aeròbica. Si bé al principi era un mètode que s’emprava bàsicament en atletisme, avui en dia s’usa en l’entrenament de gairebé tots els esports. La pràctica de la cursa contínua és, lògicament, un treball progressiu. Els primers deu correrem poca estona. Fins i tot pot ser que necessitis aturar-te i caminar una estona per descansar. Però segur que en poques sessions serà capaç de córrer sense haver-te d’aturar i aguantaràs més temps sense cansar-te.



* **Circuit natural**. Es tracta de realitzar un recorregut d’uns quants quilòmetres, ja sigui corrent o bé caminant, alhora que es van fent pauses per realitzar exercicis diversos. Aquestes pauses s’anomenen estacions. És probable que en la teva localitat hi hagi un d’aquests circuits. Si és així, les estacions estan degudament assenyalades, amb un dibuix de l’exercici i una indicació del nombre de repeticions.

Podem realitzar un circuit natural en parcs, bosc i altres espais similars per gaudir del temps de lleure. Si en el teu centre o a les rodalies n’hi ha algun, les possibilitats de combinar la carrera amb la realització d’exercicis de resistència son il·limitades. I el més divertit és recórrer-lo amb els amics o amb la família.



* **Fartlek**. Es tracta d’un mètode d’origen suec que consisteix a córrer distàncies diverses a ritmes també diversos, de manera que l’esportista es veu obligat a modificar la intensitat de l’esforç i la llargada de la passa. En el fartlek s’aprofita l’orografia del terreny (baixades, pujades, escales, pendents forts, etc.).




* **Aeròbic.** Aquest mètode es basa en la realització d’exercicis tot seguint el ritme d’una música. Es pot combinar amb coreografies diverses i el tipus de música també pot ser molt variat: pop, funky, salsa…



**2. AMB PAUSES DE RECUPERACIÓ**

Parlem aleshores d’un **sistema fraccionat**. En ell, l’exercici es divideix o fragmenta en parts diverses, separades per una pausa de recuperació. Aquest sistema permet treballar a una intensitat més elevada, ja que el temps d’esforç és més curt, i també descansar en les pauses de recuperació. Els mètodes bàsics per millorar la resistència de manera fraccionada són:

* Mètode de **repeticions** o **sèries**: es realitzen diverses repeticions d’un tipus de treball, respectant el temps marcat per a la recuperació. És el cas d’un nedador o un atleta que, per exemple, realitza repeticions d’una distancia, amb una recuperació fixada prèviament.
* **Circuit d’exercicis**: es tracta de realitzar un circuit d’entre 8 i 12 exercicis, Cada exercici pot realitzar-se en base a un nombre determinat de repeticions o per temps, i s’estableix un període de recuperació entre exercicis. Segur que a la classe d’Educació física en faràs alguna vegada. El teu professor t’indicarà quins exercicis cal fer, la duració, la recuperació entre un i altre…



* **Cursa en costes**: com indica el nom, es tracta de realitzar el treball de cursa en un pendent ascendent. Aquest mètode, a més de poder millorar la resistència aeròbica i anaeròbica, ajuda a millorar la força d’impuls de les extremitats inferiors. La recuperació es realitza mentre es torna al lloc de sortida.



**3.ALTRES MÈTODES PER MILLORAR LA RESISTÈNCIA**

* **Bicicleta:** tant per carretera com per muntanya, és una possibilitat divertida d’exercitar la nostra resistència.
* **Natació:** nedar amb un estil o bé variant-lo de tant en tant.
* **Excursionisme:** en totes les seves variants (senderisme, alpinisme…) és, sens dubte, un treball interessant de resistència que, a més, ens posa en contacte amb la natura.
* **Altres esports:** l’esquí de fons, el bàsquet, el futbol, l’atletisme…també t’ajuden a millorar la resistència.



**SABIES QUÈ…?**

* En els llocs molt elevats respecte al nivell del mar, la concentració d’oxigen en l’aire és molt petita. Per això en aquests indrets la respiració resulta molt dificultosa i de seguida apareix el cansament. Precisament per aquesta raó, un dels entrenaments més habituals entre els corredors de distàncies llargues consisteix a romandre una temporada llarga entrenant en un indret elevat, fins a adaptar-se a la menor quantitat d’oxigen. Posteriorment, es baixa a competir al nivell del mar, on hi ha una concentració d’oxigen major. Així, degut a aquest oxigen sobrant, s’aconsegueixen resultats esplèndids.
* El gallec Iván Raña va ser el primer campió del món espanyol de triatló.
* Una gran quantitat d’esportistes usa pulsímetres per controlar l’activitat del cor. El pulsímetre, que se subjecta al pit amb una cinta, envia informació a un rellotge del nombre de pulsacions que l’esportista té en cada moment. D’aquesta manera, ell pot anar regulant el seu esforç.
* En la competició de cursa més llarga del món, la “*maratón des sables*” (marató de la sorra), els corredors consumeixen una mitjana de 9 litres d’aigua diaris.